Kaalvoet in die kombuis - Business - Windhoek Express
Saturday, August 24th, 2019 08:02:54
12 May 2019 | Business
Jacky Coetzee in die kombuis. Foto verskaf
Hierdie entrepreneur se loopbaan het 'n nuwe rigting ingeslaan toe sy besef sy is nie tevrede met die produkte wat op die rak beskikbaar nie en besluit het om dit eerder self te doen.
Jacky Coetzee van Cakes for Namibia bak nou al 17 jaar koeke. "Die besluit het gekom toe ek elke keer vir my kind 'n verjaarsdagkoek bestel het en nie tevrede was met wat ons gekry het nie," vertel sy oor hoe haar besigheid ontstaan het.
Maar dit was beslis nie oornag 'n sukses nie, vertel sy. "Aan die begin is jou familie en vriende jou proefkonyne, voor jy besluit jy gaan jouself bemark. En soms was daar nie die volgende dag geld nie."
Hoewel sy nog altyd 'n liefde en passie vir bak gehad het, het sy nooit gedink dit kan 'n voltydse beroep word nie. Nou, amper twee dekades later, geniet sy elke oomblik in die kombuis. "My passie bly groei en ek is 90% van my dag in die kombuis," sê sy. Hier voel sy tuis en het sy vrye teuels om kreatief te wees.
Vir Jacky is die lekkerste haar kliënte se waardering en positiewe terugvoer. "My kliënte glo in my produk en as hulle tevrede is, is ek gelukkig."
Jacky bak koeke vir enige geleentheid, vir verjaarsdae en troues tot gradeplegtighede. Van haar koeke is tot in uitgesoekte winkels beskikbaar.
Benewens die koeke, bak sy ook brode en kleinkoekies. As jy nie kans sien om alle bestanddele bymekaar te kry nie, het Jacky ook droë koekmengsel te koop. Al wat jy hoef te doen is om die natprodukte deur te meng.